Eftir sigur Tottenham í fyrradag þá er baráttan um fjórða sætið endanlega úti fyrir okkar menn ( þótt að tölfræðilega sé enn örlítill möguleiki , en þá þurfa Man City og Tottenham að hrynja í síðustu umferðunum ) – og því eru leikirnir gegn Atletico Madrid hið eina sem skiptir máli á þessu tímabili . Það hafa vonandi flestir haft tíma til að melta vonbrigðin við því að ná ekki inní Meistaradeildina , en við megum ekki gleyma því að til dæmis Chelsea lék bara 8 leiki í Meistaradeildinni á þessu tímabili , þannig að það er ekki einsog næsta tímabil sé í ræsinu þótt við komumst þar ekki inn . Aston Villa geta reyndar komist upp fyrir okkur í sjötta sætið ( þeir eiga ekki erfitt prógramm eftir fyrir utan útileik gegn Man City ) . Ég er í raun ekki búinn að gera upp við mig hvort ég vilji að Liverpool komist í Europa League á næsta tímabili . Það hefur vissulega verið gaman að taka þátt í 32 liða úrslitum og uppúr , en ég er ekki alveg viss um að það sé spennandi að taka þátt í riðlakeppninni . Kannski er ágætt að liðið einbeiti sér á næsta tímabili bara að prógramminu á Englandi . En allavegana , leikirnir gegn Atletico eru allavegana tækifæri til að enda þetta tímabil á góðum nótum . Hvað sem verður sagt um allt annað á þessu hræðilega tímabili þá væri tímabil sem endaði með sigri í Evrópudeildinni ekki afskrifað sem alveg afleitt . Það eru líkur á að við myndum eftir 10 ár bara muna eftir þeim sigri og hafa gleymt tímabilinu í deildinni . Læknar eru á því að það sé mögulegt fyrir Torres að spila gegn West Ham á mánudaginn , en ég held að ( sérstaklega ef að Tottenham og Man City tapa ekki bæði um helgina ) Benitez muni gefa honum frí og freista þess að hann geti spilað í Madríd næsta fimmtudag . Það verður allavegana gleðilegt bæði fyrir Torres sjálfan og svo okkur aðdáendur . Í fyrsta lagi , þá bara verður Torres að geta spilað í Madríd , sjálfs sín og fjölskyldu sinnar vegna . Þegar við lékum í riðlakeppni CL gegn Madrid haustið ’ 08 missti hann af leiknum vegna meiðsla og það yrði leiðinlegt ef hann missti aftur af . Hann á skilið að vera hylltur á Vicénte Calderon-vellinum . Í öðru lagi , þá getur nærvera hans augljóslega haft úrslitaáhrif á útkomu leiksins . Gott fyrir okkar menn . Í þriðja lagi , þá er ég sammála þér með Evrópudeildina . Eins gaman og það er að vera kominn í undanúrslit í ár er ég ekki sannfærður um að það sé liðinu fyrir bestu að ná 6. sætinu í deild og þurfa að spila ALLA Evrópudeildina frá og með næsta hausti . Helst myndi ég vilja geta látið liðið einbeita sér að deildinni ( eins og t.d. Man City hafa getað gert í vetur ) og leggja allt kapp á að ná einu af fjórum efstu sætunum strax til baka . Það , fyrir mér , væri mikilvægara en Evrópukeppni á næsta ári . Ég er sammála því að ég er alls ekki spenntur fyrir því að spila í Evrópudeildinni á næsta ári . Sérstaklega ekki þessari bölvuðu riðlakeppni . Þetta mót er náttúrulega spilað á fimmtudögum sem riðlar leikjaprógramminu í deildinni . Mér finnst þessir mánudagsleikir alveg hræðilega leiðinlegir í samanburði við hefðbundna laugardags - og sunnudagsleiki . En viljum við þá ekki vinna Evrópudeildina núna ? Væntanlega viljum við það og þá sitjum við uppi með sömu deild að ári . Ég er ósammála ykkur með Evrópudeildina . Ég held að það sé mjög mikilvægt að vera a.m.k. með í henni en hins vegar ættum við þá ekki að keyra á sterkasta liðinu . Þvert á móti ættu “ kjúklingarnir ” að spila alla leikina … . Pacheco , Kelly , Spearing , Guðlaugur … . . 🙂 Verð að lýsa furðu minni og undrun á skrifum manna hér . Viljum við ekki komast í Evrópudeildina ? Við viljum vinna þessa keppni núna en af hverju viljum við ekki vinna hana eftir ár ? Síðan hvenær varð hroki okkar svo mikill að það telst ekki gott að komast í Evrópudeildina ? Við ættum að hysja upp um okkur buxurnar og drullast til að ná þessu sæti í Evrópudeildinni því Evrópukvöld á Anfield eru alltaf spennandi . Þetta er stór dolla sem er jafn mikils virði í ár og eftir eitt ár . Er því miður ekki að skilja þessa hugmyndafræði hjá ykkur varðandi þetta . Endum í 7. sæti , lítum verr út og náum okkar versta árangri í háa herrans tíð . Algjört metnaðarleysi að mínu mati . Það hafa mörg sterk lið verið með í UEFA Cup í ár og við höfum gert góða hluti undanfarin ár í Meistaradeildinni og sömuleiðis heima fyrir . Ef við getum ekki tekið þátt í Evrópukeppni samhliða ensku deildinni þá höfum við ekki nægilega sterkt lið . Man . Utd gat unnið báðar þessar keppnir og af hverju ættum við ekki að geta gert slíkt hið sama ? Eins og ég benti á byggist mín skoðun að mestu á þessum fimmtudagsleikjum . Að mínu mati er fáránlegt að Evrópudeildin sé ekki spiluð á þriðjudögum og miðvikudögum eins og Meistaradeildin . Mér leiðast mánudagsleikir og hef trú á að þetta raski deildarkeppninni mjög mikið . Svo held ég að það sé riðlakeppnin sem menn agnúast einna mest yfir frekar en útsláttakeppnin sem við komum auðvitað beint inn í . Liverpool FC er knattspyrnuklúbbur sem vill vera að keppa um titilinn . Ef að klúbburinn telur sig á næsta tímabili ekki hafa mannskap í það að keppa um alla titla sem í boði eru þá erum við á villigötum og þá er Liverpool komið á stall með liðum eins og Everton . Að mínu mati var það ekki þátttaka okkar í meistaradeildinni í fyrra ( 8 liða úrslit ) sem kostaði okkur titilinn . Ef að hugarfar klúbbsins og aðdáenda stendur ekki til þess að vinna allt sem í boði er þá er eitthvað mikið að . Fyrst við náum ekki inn í CL vona ég að við verðum með í EL á næsta ári og gerum það af metnaði . Annað hvort gera menn þetta almennilega eða sleppa því . Ég trúi því ekki að Liverpool aðdáendur vilji sjá okkur taka Aston Villa á þetta og gefa leiki í El til að reyna að slefa inn í CL . Það virkar kannski fyrir Villa aðdáendur en Við erum í þessu til þess að reyna að vinna allt . Annað er aumingjaskapur . Árangur næst ekki nema með metnaði . Það sem menn eru að lýsa hér samræmist alla vega ekki þeim metnaði sem ég hef fyrir hönd Liverpool . Ekki taka þessu sem árás á ykkur heldur bara mína skoðun á málinu . Get rich or die trying ! Ég er sammála Gumma Daða . Framan af , á meðan við erum að spila við slakari lið í riðlakeppni , þá eigum við að gefa ungum og upprennandi leikmönnum sénsinn . Þess vegna er það algjört möst að ná þessu evrópusæti , fyrir utan það að það er helbert metnaðarleysi að vilja að liðið endi sæti neðar í deildinni til þess að sleppa við að spila í sterkri evrópudeild .